Euroopan yhteisön perustamissopimuksen 251 artiklan 2 kohdan toisen alakohdan mukainen KOMISSION TIEDONANTO EUROOPAN PARLAMENTILLE neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi liikkuviin työkoneisiin asennettavien polttomoottoreiden kaasu- ja hiukkaspäästöjen torjuntatoimenpiteitä koskevan jäsenvaltioiden lainsäädännön lähentämisestä annetun direktiivin 97/68/EC (kipinäsytytysmoottorit) muuttamisesta

2000/0336 (COD)

Euroopan yhteisön perustamissopimuksen 251 artiklan 2 kohdan toisen alakohdan mukainen KOMISSION TIEDONANTO EUROOPAN PARLAMENTILLE neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi liikkuviin työkoneisiin asennettavien polttomoottoreiden kaasu- ja hiukkaspäästöjen torjuntatoimenpiteitä koskevan jäsenvaltioiden lainsäädännön lähentämisestä annetun direktiivin 97/68/EC (kipinäsytytysmoottorit) muuttamisesta

1. TAUSTA

Ehdotus toimitettiin Euroopan parlamentille ja neuvostolle (asiakirja KOM(2000) 840 lopullinen - COD 2000/0336) // 18.12.2000

Talous- ja sosiaalikomitea antoi lausuntonsa // 11.7.2001

Euroopan parlamentti antoi lausuntonsa ensimmäisessä käsittelyssä // 2.10.2001

Poliittiseen yhteisymmärrykseen päästiin // 29.10.2001

Yhteinen kanta vahvistettiin // 25.03.2002

2. KOMISSION EHDOTUKSEN TAVOITE

Ehdotuksen tarkoituksena on laajentaa voimassa olevan liikkuviin työkoneisiin asennettavien polttomoottoreiden kaasu- ja hiukkaspäästöjä koskevan direktiivin 97/68/EY soveltamisalaa siten, että se kattaa myös pienet (bensiinikäyttöiset) kipinäsytytysmoottorit (kuten ruohonleikkureiden, moottorisahojen, trimmereiden, pensassahojen, pumppujen, generaattoreiden ym. moottorit). Tällaisia moottoreita valmistetaan maailmassa vuosittain noin 25 miljoonaa, ja niiden osuus haihtuvien orgaanisten yhdisteiden kokonaispäästöistä yhteisössä on 10-15 prosenttia. Direktiiviin ehdotetut muutokset edesauttavat ilman laatua koskevien tavoitteiden saavuttamista erityisesti maanpinnan otsonitasojen osalta.

Ehdotuksen tärkeimmät osatekijät ovat:

* kaksivaiheisesti täytäntöön pantavat raja-arvot, joita sovelletaan 18 kuukauden kuluttua direktiivin voimaantulosta (vaihe I) sekä moottoriluokasta riippuen vuosina 2004-2010 (vaihe II),

* keskiarvottamiseen ja panttaukseen perustuva järjestelmä sekä eräät pienvalmistajia ja pieniä moottorityyppejä koskevat erityisjärjestelyt, joiden avulla päästään maailmanlaajuisesti yhdenmukaiseen lainsäädäntöön.

3. YHTEISTÄ KANTAA KOSKEVAT HUOMAUTUKSET

3.1 Yleiset huomautukset

Mietinnön esittelijä Bernd Lange ja puheenjohtajamaa Belgia olivat sopineet yrittävänsä päästä yhteisymmärrykseen ensimmäisessä käsittelyssä, missä ne melkein onnistuivatkin. Euroopan parlamentti hyväksyi 1.-4. lokakuuta pidetyn täysistunnon ensimmäisessä käsittelyssä 21 tarkistusta. Tarkistuksista kahdeksan koski komission ehdottaman keskiarvottamiseen ja panttaukseen perustuvan järjestelmän poistamista. Muilla tarkistuksilla haluttiin pääasiassa siirtää täytäntöönpanopäivämääriä eteenpäin ja sisällyttää direktiiviin jäsenvaltioille mahdollisuudet käyttää tuotemerkintöjä ja taloudellisia kannustimia, jotta rohkaistaisiin sellaisten tuotteiden markkinointiin, jotka täyttävät vaiheen II vaatimukset ennen kuin niistä tulee pakollisia.

Tarkistuksella, joka esti yhteisymmärrykseen pääsyn ensimmäisessä käsittelyssä, haluttiin vapauttaa joukko kaksitahtimoottoreita määräämättömäksi ajaksi lainsäädännön soveltamisesta (sekä vaiheen I että vaiheen II vaatimuksista).

Yhteisessä kannassa otetaan huomioon kaikki Euroopan parlamentin ensimmäisessä käsittelyssä hyväksymät tarkistukset, kolmea tarkistusta lukuun ottamatta. Neuvosto ei hyväksynyt Euroopan parlamentin tarkistuksia 18 ja 22, jotka koskivat mahdollisuutta käyttää tuotemerkintöjä ja taloudellisia kannustimia. Neuvoston mielestä tällainen teksti ei ole tarpeen, koska asiaa käsitellään jo perustamissopimuksessa. Lisäksi Euroopan parlamentin tarkistusta 29 ei hyväksytty. Tämän tarkistuksen mukaan vaiheen II vaatimusten soveltamisesta voitaisiin myöntää joukko poikkeuksia määräämättömäksi ajaksi. Tällaiset poikkeukset olisivat merkittävästi rajoittaneet direktiivin tuottamaa ympäristöhyötyä. Tämän sijaan neuvosto hyväksyi esittelijän tarkistuksessa 30 ehdottaman ratkaisun antaa komissiolle mahdollisuus ottaa käyttöön ajallisesti rajoitettu poikkeus komiteamenettelyä käyttämällä. Lisäksi komissio ilmoitti aikovansa antaa tarpeellisia poikkeuksia koskevan ehdotuksen hyvissä ajoin ennen vaiheen II voimaantuloa.

3.2 Yhteistä kantaa koskevat komission huomautukset

Euroopan parlamentin täysistunnossa komissio hyväksyi kaikki parlamentin tarkistukset tarkistusta 29 lukuun ottamatta, joka koskee tietyille moottoreille myönnettäviä poikkeuksia. Komissio päätti 26. lokakuuta 2001 muutetusta ehdotuksesta, johon sisältyvät kaikki täysistunnossa hyväksytyt tarkistukset.

Komissio kannattaa neuvoston päätöstä sisällyttää direktiiviin Euroopan parlamentin tarkistus 30 tarkistuksen 29 sijaan hyvänä kompromissiratkaisuna, kun keskiarvottamiseen ja panttaukseen perustuvaa järjestelmää ei hyväksytty. Tämä ratkaisu tarjoaa mahdollisuuden tarkastella yksityiskohtaisemmin, mitkä poikkeukset ovat todella tarpeen ja millaisia seurauksia näistä poikkeuksista on ympäristön kannalta.

Taloudellisia kannustimia ja merkintöjä koskevien tekstien poistaminen vastaa alkuperäistä komission ehdotusta. Komissio olisi hyväksynyt Euroopan parlamentin ehdottaman tekstin, mutta on epätodennäköistä, että tässä yhteydessä tarkoitettuihin laitteisiin tultaisiin kuitenkaan soveltamaan taloudellisia kannustimia. Tästä syystä komissio ei käsitellyt kysymystä alkuperäisessä ehdotuksessaan.

4. PÄÄTELMÄT

Yleisesti ottaen komissio suhtautuu myönteisesti yhteiseen kantaan ja pitää sitä hyvänä kompromissiratkaisuna. Koska neuvosto ja parlamentti hylkäsivät komission ehdottaman keskiarvottamiseen ja panttaukseen perustuvan järjestelmän, se on korvattu komiteamenettelyllä. Komiteamenettely antaa mahdollisuuden myöntää poikkeus tietyille laitteille, joilla on vaikeuksia täyttää vaatimukset, ilman että sillä olisi merkittäviä vaikutuksia ympäristöön liittyvään kokonaistulokseen. Näin ollen komissio voi hyväksyä vahvistetun yhteisen kannan ja tukea sitä. Komissio kehottaa neuvostoa ja parlamenttia pääsemään sopimukseen muuttavasta direktiivistä mahdollisimman pian.